Sharifah Amani

Kehidupan awal

Beliau merupakan anak kedua dari empat beradik yang kesemuanya perempuan, kepada pelakon veteran, Fatimah Abu Bakar. Adik-beradiknya termasuk kakaknya, Sharifah Aleya dan dua adiknya ialah Sharifah Aryana dan Sharifah Aleysha Amani, lebih mesra dengan panggilan Nani berketurunan Melayu-Cina-Arab-Bengali dan fasih berbahasa Melayu, Inggeris dan Hindi. Sebagai penulis remaja untuk sloy YouthQuake New Straits Times, Amani membuat liputan tugasan untuk sidang media Shah Rukh Khan dan Juhi Chawla, konsert oleh bintang Bollywood, Deep Purple dan Anugerah IIFA ketiga di Genting Highlands. Beliau juga aktif dalam teater, telah berlakon sebagai Ophelia dalam teater Hamlet (2005) di The Actor's Studio, arahan Faridah Merican.

Filem

Beliau terkenal dengan memegang watak Orked dalam trilogi Orked Yasmin Ahmad. Dua filem pertama ialah Sepet dan Gubra. Di dalam siri terkini, Mukhsin, Amani memegang watak versi dewasa Orked yang "bertemu" dirinya sendiri berusia 10 tahun (dilakonkan oleh adik bongsunya, Sharifah Aryana). Beliau sebelum ini memegang peranan pembantu sebagai remaja mangsa deraan seksual dalam filem Gol & Gincu.
Beliau berlakon dalam filem, Cinta arahan Kabir Bhatia, di mana beliau merupakan salah satu daripada sepuluh pelakon memegang watak 5 pasangan yang berbeza menggambarkan situasi yang berbeza berdasarkan tema cinta dan hubungan. Ibunya berlakon bersamanya dalam filem ini. Dalam filem seram Malaysia Kantonis, Possessed, beliau memainkan peranan pembantu sebagai Fara, pembantu dan kawan rapat seorang gadis Cina, Lisu, yang berhijrah ke Malaysia untuk memulakan kerjaya sebagai penyanyi. Malangnya, Lisu dibunuh secara kejam dan Fara, sebagai satu-satunya saksi pembunuhan itu, menjadi gila dan komited terhadap suaka mental.
Beliau merupakan pelakon utama filem Muallaf, yang mana beliau berlakon bersama Sharifah Aleysha, seorang lagi adiknya. Filem ini juga diarahkan oleh Yasmin Ahmad. Untuk memenuhi peranannya dalam filem itu, beliau mencukur kepalanya kerana di salah satu adegan dalam filem kepala wataknya dicukur oleh bapa kerana terlalu 'liar'.

Televisyen

Berikutan kejayaan Gol & Gincu dalam peranan pembantunya sebagai remaja yang didera secara seksual, beliau menjayakan peranan ini kemudian dalam beberapa penampilan tamu dalam siri TV berdasarkan filem (Gol & Gincu The Series), yang disiarkan pada 2006 di 8TV. Pada tahun yang sama, beliau juga menjadi pengacara TV (ditaja oleh Revlon Silky Girl) di NTV7 bersama kakaknya, Sharifah Aleya.
Pada Mac 2007, TV3 menyiarkan drama Emil Emilda di slot Samarinda, Amani memegang watak sebagai Emilda, seorang pegawai pemfailan yang bekerja di sebuah stesen TV, di mana beliau menarik perhatian CEO kerana sifatnya yang gigih dan semangat untuk industri penyiaran. Ketua Pegawai Eksekutif mendapati anaknya yang sudah lama hilang, Emil/Boboi yang telah hilang setelah kemalangan kereta 20 tahun lalu telah kelihatan. Dalam perjalanan untuk menindaklanjuti maklumat mengenai anaknya, dia meninggal apabila helikopter peribadinya terhempas. Ia kemudiannya mendedahkan dalam wasiatnya bahawa dia telah memilih Emilda sebagai pengganti sementara sebagai CEO sehingga anaknya boleh menjadi ahli warisnya.
Sebelum popular dengan filem Sepet, Amani terlebih dahulu menghiasi kaca televisyen sebagai pengacara TV. Beliau mengacarakan program Salaam Bollywood pada tahun 2004 dan 2005. 
Beliau juga menjadi pengacara di dalam rancangan muzikal, Latido di TV9 pada tahun 2006 hingga 2007. Sebelum itu pada tahun 2005, beliau bergandingan bersama kakaknya, Aleya mengacarakan program talk-show Selamba Serius.

Kontroversi

Amani pernah bergelar Pelakon Harapan Wanita menerusi Sepet pada Festival Filem Malaysia ke-18 (FFM18). Amani atau lebih mesra sebagai Nani dinobatkan pula sebagai Pelakon Wanita Terbaik menerusi filem Gubra. Sepet dan Gubra adalah arahan Yasmin Ahmad. Pada majlis ini juga tercetusnya kata-kata "It sound stupid when I speak in Malay" ketika beliau hendak memberi ucapan setelah memenangi anugerah ini. 'Publicity Stunt' ini mendapat liputan yang meluas sehingga mengundang komen-komen orang-orang kenamaan tertutamanya Menteri Kebudayaan, Dato' Seri Utama Rais Yatim sehingga menggelarkan dirinya kurang ajar. Namun, selang beberapa hari selepas insidennya itu, Sharifah Amani telah memohon maaf terhadap ketelanjuran kata-katanya. Namun, disebalik kontroversi tersebut beliau sebenarnya mencipta rekod sebagai pemenang termuda untuk kategori Pelakon Wanita Terbaik (FFM) kerana memenanginya ketika berusia 20 tahun, menewaskan rekod Erma Fatima (22 Tahun).
Pada tahun 2007, sekali lagi nama Amani mencetuskan kontroversi. Kali ini beliau dikecam apabila mengambil keputusan untuk membotakkan kepala bagi menenuhi tuntutan watak Rohani dalam filem Muallaf arahan Yasmin. Menerusi filem tersebut, Rohani digambarkan menjadi mangsa penderaan bapanya yang pemabuk dan mencukur rambut Rohani sehingga luka. Pelbagai pihak termasuk Majlis Agama Islam turut menegur keputusan Amani untuk melakonkan babak itu. Menerusi peranannya dalam Muallaf, beliau dicalonkan di beberapa festival antarabangsa termasuk Festival Filem Asia Pasific untuk kategori Pelakon Wanita Terbaik tetapi filem itu tidak dipertandingkan di Festival Filem Malaysia. 
Tahun 2010 ketika berlangsungnya acara Anugerah Skrin 2010 pada 24 Disember, Menerusi filem Muallaf, Amani menerima anugerah untuk kategori Pelakon Wanita Terbaik Filem yang mana ketika naik ke pentas menerima anugerah, penyampai anugerah Seniman Aziz Sattar, aktres Erra Fazira dan Eja bergurau mengenai pakaian artis yang menjolok mata. Amani ketika itu menggayakan gaun malam fesyen kemban berwarna putih dan kainnya belah paras lutut. Keesokkan harinya, di dada dada akhbar Rais Yatim mengegur cara berpakaian setiap artis yang hadir. Sehubungan dengan itu Kumpulan Media Prima Berhad digesa supaya membuat penilaian semula berhubung etika berpakaian dalam majlis anugerah anjurannya berikutan kekecewaan beberapa pihak mengenai artis wanita berpakaian tidak sopan dan seksi. Biarpun bukan Amani seorang yang berpakaian seksi, namun nama beliau tetap terpalit kontroversi.
Namun dalam acara tersebut Amani muncul cemerlang apabila dua buah produksi lakonannya iaitu filem Muallaf dan drama TV Antara Garisan meraih anugerah Filem Terbaik dan Drama Terbaik. Amani berucap ketika mewakili produksi Muallaf menyeru penggiat seni dan peminat agar menghargai insan seni yang masih aktif berkarya semasa hayat masih ada. Beliau berkata demikian untuk merujuk kepada penghargaan yang diterima oleh pengarah filem Yasmin Ahmad setelah kematiannya.
Ia telah dihebahkan oleh media bahawa Amani dikatakan enggan hadir ke Festival Filem Malaysia ke-30 pada 30 Mac 2019. Dalam kenyataannya di laman Twitter, keputusan itu diamnilnya kerana tidak sanggup berpura-pura sedangkan ramai dalam kalangan penggiat seni masih bergelut mencari nafkah hidup: "Saya tidak dapat meyakinkan diri untuk berpura-pura untuk kelihatan cantik dan meraikan apabila kebanyakan penggiat seni dalam industri kita tidak dapat membayar bil, memberi makan kepada keluarga atau memenuhi keperluan mereka,".

Pencapaian cemerlang

Seiring dengan populariti dan bakatnya, Amani sudahpun 5 kali tercalon untuk kategori Pelakon Wanita Terbaik di Festival Filem Malaysia dimana beliau telah menenanginya sekali, menerusi filem Gubra. Amani juga dicalonkan untuk kategori Pelakon Filem Wanita Popular (ABPBH) pada tahun 2005, 2007, 2008 dan 2009. 
Pada tahun 2009, Amani mengorak langkah apabila menceburkan diri di belakang tabir. Beliau menjadi Penolong Pengarah untuk filem Talentime dan juga Penolong Pengarah Lagak Ngeri untuk filem Merong Mahawangsa. Beliau juga kini sedang mengembangkan sayap ke United Kingdom apabila dilamar pihak pengurusan bakat di sana. 
Pada tahun 2010 ketika berlangsungnya Festival Filem Asia Pasifik ke 54, Amani telah dicalonkan untuk kategori Aktres Terbaik menerusi filem Muallaf namun tewas kepada aktres veteran Filipina, Anita Linda. Amani merupakan aktres Malaysia termuda yang pernah dicalonkan untuk kategori tersebut sebaris dengan bekas pemenang seperti Tiara Jacquelina dan Maya Karin serta aktres-aktres yang pernah dicalonkan dalam anugerah tersebut seperti Zaiton, Saadiah Baharom, Azean Irdawaty, Rubiah Suparman, Michelle Yeoh, Vanidah Imran, Lee Sinje, Umie Aida dan Janet Khoo.